मौली को रक्षा सूत्र भी कहा जाता है। इसे धार्मिक कार्य तथा पूजा में अनिवार्य माना जाता है। यज्ञ के दौरान मौली बाँधने की परम्परा तो सदियों से चलती आ रही है। परन्तु इसे रक्षा सूत्र के रूप में तब बाँधा जाने लगा, जब भगवान वामन ने असुरों के दानवीर राजा बलि की कलाई पर रक्षा सूत्र बांधा था। इसी तरह इंद्र की पत्नी शची ने इंद्र की दायीं भुजा पर रक्षा सूत्र बाँधा था जब देवराज इंद्र वृत्रासुर से युद्ध लड़ने जा रहे थे। इसी रक्षा सूत्र के प्रभाव से देवराज इंद्र इस युद्ध में विजयी होकर वापिस लौटे।